КъБР-м и Премьер-министр Мусуков Алий игъэгушхуащ «Голос. Дети» телепроектым и кIэух зэпеуэм хэтыну Хекилаевэ Денизэ
Мэлыжьыхьым и 28-м Япэ каналым эфир занщIэкIэ къигъэлъэгъуэнущ «Голос. Дети» телепроектым и кIэух зэпеуэр зэрекIуэкI щIыкIэр.
Мусуков Алийрэ Денизэ и анэшхуэ Хьэмыку Жаннэрэ. Къэбэрдей-Балъкъэрым щыщу а конкурсым хэтщ Налшык къалэ дэт 14-нэ курыт еджапIэм щIэс Хекилаевэ Денизэ. Иджыпсту ар Москва щыIэщ икIи псори щызэхэкIыну иужьрей зэпеуэм зыхуегъэхьэ-зыр.
КъБР-м и Iэтащхьэ КIуэкIуэ Юрий пщэрылъ къызэрыщищIам ипкъ иткIэ, Мусуков Алий уэрэджыIакIуэ ныбжьыщIэм Skype IэмалымкIэ епсэлъащ икIи ехъулIэныгъэ иIэну ехъуэхъуащ. «Уэ икъукIэ узэчиифIэщ. Шэч къытесхьэркъым иджыри текIуэныгъэ куэд дыдэ къызэрыпхьынум. Къэбэрдей-Балъкъэрым щыпсэухэр уэ уи телъхьэщ икIи сыт щыгъуи дыпщIыгъущ!» — къыхигъэщащ абы.
И ущие псалъэхэмкIэ Денизэ зыхуигъэзащ абы и анэшхуэ, КъБР-м и цIыхубэ артисткэ Хьэмыку Жанни.
Щызэпсалъэм Денизэ къажриIащ и репетицэхэр зэрекIуэкIыр, апхуэдэуи къыхуащI гулъытэмрэ гуапэу къызэрыхущытымрэ папщIи фIыщIэ къахуищIащ. «Сэ иджыпсту цIыху куэд дыдэ къысхуогузавэ. Ахэр сымыгъэщIэхъун папщIэ схузэфIэкI къэзгъэнэнкъым!» — жиIащ хъыджэбз цIыкIум.
КъБР-м и Iэтащхьэмрэ Правительствэмрэ я пресс-IуэхущIапIэ.
